Musikken og fadølsanlæggene er slukkede på Buddy Holly i Hobro, og det har de været i over et år. Diskoteket har været lukket siden marts sidste år, og Mikkel Møller Olsen, der ejer Buddy Holly Hobro og Crazy Daisy i Aars, aner ikke, hvornår han får lov at åbne igen: -	Vi går bare og håber på, at vi snart kan få noget at vide. For at sige det på godt jysk, så er det da træls. Vi havde håbet på, at vi havde en lys tid at se frem imod, og at vi kunne begynde at planlægge lidt, siger han. Politikerne på Christiansborg har i længere tid forhandlet om genåbningsplanerne, og i denne uge blev genåbningerne præsenteret. Men mens barer og værtshuse kan åbne 6. maj, så er der intet nyt om natklubber og diskoteker. -	Man går i det uvisse, og vi aner ikke, hvornår vi får lov at åbne igen. Det er det, der er det mest frustrerende, at vi ikke har en tidshorisont, så vi ved ikke, hvornår vi får lov at åbne dørene igen, siger Mikkel Møller Olsen. Skal lukke klokken 22 Længere nede ad gaden fra Buddy Holly i Hobro finder man værtshuset Vognhjulet. Her kan ejer Peder Bech Nielsen se frem til at slå dørene op for kunder igen fra 6. maj. Men glæden er svær at spore hos Peder Bech Nielsen. Han er utilfreds med, at genåbningsplanerne betyder, at værtshuse og barer skal lukke klokken 22, og alle gæster skal kunne fremvise et coronapas med en negativ test eller dokumentation for vaccine eller overstået infektion. -	Vi vil rigtig gerne åbne, men vi vil have lov til at holde åbent i hvert fald til midnat, og coronapasset er ikke en god idé. Mange af mine kunder er ældre, og jeg er ikke sikker på, at de kan finde ud af at have et coronapas klar, når de skal i byen, siger Peder Bech Nielsen. Går ud over pensionsopsparingen Han har tidligere oplevet, hvor svært det kan være at drive værtshus, når åbningstiden kun strækker sig til klokken 22: -	Det duer ikke at lukke allerede klokken 22. Fredag og lørdag er vores bedste dage, men der vil folk gerne spise noget lækkert mad derhjemme, og så bliver klokken hurtigt 21, før de skal afsted på værtshus. Hvis vi allerede lukker klokken 22, så kommer folk ikke afsted, siger han. På Vognhjulet har Peder Bech Nielsen selv måtte bruge flere hundredtusinder fra sin opsparing for at få forretningen til at køre rundt. Penge, som var sat af til pensionen, men nu må pensionstiden nok vente flere år endnu, fortæller den 74-årige værtshusejer: -	Vi er fattige ad helvedes til, for vi får ingen penge. Jeg får kompensation, som kun lige dækker husleje og faste udgifter, men der er ikke penge tilovers til mig selv, siger Peder Bech Nielsen. Savner klare svar Det er ikke kun i Hobro, at nattelivet savner svar. I Aalborg har byens barer, værtshuse og natklubber også holdt lukket i lang tid, og også her ønskes der svar på genåbningsplanerne: -	Det vigtigste for os lige nu er en klarhed over fremtiden, for vi mangler vished om, hvornår vi kan åbne, og det gør det svært at planlægge noget som helst. Når vi får lov at åbne, så skal vi nok stå klar, og jeg er også sikker på, at vi kan åbne på en forsvarlig måde for vores gæster, siger Kristoffer Hjort Storm, der er ansvarlig for PR og netværk hos Rekom Group, der ejer flere barer og natklubber i Danmark, blandt andet i Jomfru Ane Gade. Kristoffer Hjort Storm har forståelse for, at nattelivet er noget af det sidste, der står på genåbningsplanen, men han er skuffet over, at genåbningsplanerne ikke byder på en konkret plan for genåbningen af nattelivet i Danmark: -	Man har brugt så lang tid på genåbningsplanen, og så er der alligevel områder, der er undladt, når planen præsenteres. Vores natklubber i København har ikke haft åbent i over et år, og det ville være rart at vide, hvornår vi kan åbne dem igen, siger han. Glæder sig til, at festen åbner igen Kristoffer Hjort Storm mener, at det kan lade sig gøre at åbne nattelivet forsvarligt, fordi personalet kan begrænse smitten med forskellige tiltag, men han frygter, at festerne vil rykke fra barerne og ud i privaten, når barerne allerede skal lukke klokken 22: -	Sidst vi skulle lukke klokken 22, så vi, at folk efterfølgende stimlede sammen til privatfester, når barerne lukkede. På barerne har vi professionelt personale, som sørger for at holde stedet rent og begrænse smittespredning, men det vil ikke være tilfældet til private fester, siger Kristoffer Hjort Storm. Men selvom meget er uvist i branchen for tiden, så er en ting sikkert. Barerne og nattelivet står klar til at starte festen igen, når de på et tidspunkt får lov at åbne. -	Vi savner vores gæster, og vi glæder os helt vildt til at byde dem velkomne igen, og vi håber, der snart kommer gang i nattelivet igen, siger Kristoffer Hjort Storm. Det er Mikkel Møller Olsen fra Buddy Holly i Hobro enig i. Selvom han må væbne sig med tålmodighed det næste stykke tid, så er han ikke i tvivl om, at folk nok skal være klar til at feste igen: -	Jeg har en idé om, at folk glæder sig rigtig meget til at komme ud og være sociale igen og komme ud at danse. Jeg tror, vi går en god tid i møde, når vi engang får lov at åbne igen, det bilder jeg mig i hvert fald ind, siger han med et smil.

Opsummering:
Den 6. maj åbner en del af nattelivet, når barer og værtshuse igen må slå dørene op. Men natklubber og diskoteker er endnu ikke nævnt i genåbningsplanerne.